DIBLOMAASIYADDA KU DHISAN HA YAACDO (DIPLOMATIC INCONSISTENCIES) WAXA AY ABUURTAA WAJI-GABAX AAN LA MAHADIN.

 Diblomaasiyadda iyo qaacidadeeda ku dhisan in aad gaarto danahaaga colaad la’aan (diplomatic fundamentals  that in fact translates to get what you want without arousing hostilities) ma ahan sida  ay kooxda Villa Soomaaliya ay u fasirteen ama u fahameen. 

Dowladda Itoobiya qorshaheeda iyo istraatijiyadeeda dheer sida ku xusan bugga la qoray 1884 “Ethiopia’s Manifest Destiny” waxa uu tilmaamayaa in ay hesho marin badeed ( access to the sea) ama ay gaarto biyaha Badda Indian Ocean, Gulf of Aden iyo Red Sea si kastaba ha noqotee (xoog ama xeelad) laguna xaqiijiyo faragelinta wadamada dariska ah siyaasadooda iyo arrimahooda gaarka u ah (domestic/internal interference) - islamarkaasna ay waajib ku tahay dowladda Itoobiya in ay ku xad-gudubto wadamada deriska la ah si aysan uga dhalan dowlad xoog iyo dhaqaale leh.

Sida laga dhadhansan karo bayaanka “Ankara Declaration” waxaa ka muuqata in ay  indha-sarcasd iyo marmarsiyo ay ku raadinayso ganacsi iyo kiro badeed (leasing of commercial seaports) middaas ay ku gadaaman tahay helitaanka xarumo ciidamo badda ah (naval military base) in ay ka hesho badda Soomaaliya mustaqbilka.

Geeska Afrika waxaa ku yaal 18 marso (sea-ports) qaarkood si  mutadawicnimo ah ayaa loogu hibeeyay dowladda Itoobiya in ay xarun ganacsi ama badeecadooda ay kala soo degi karaan, laakiin dowladda Itoobiya ayaa diiday, waayo waxa ay u aragtaa xeebaha Soomaaliya in ay tahay (no man’s land) ay xoog ama xeelad ku heli karto.

Sababta Soomaaliya ay hunguriga iyo damaca xun uga soo galay dowladda Itoobiya waa mid qof walbaa uu fahmi karo in Soomaaliya ay tabar-yar tahay, la boobi  karo, haddii intaas fahamkeeda ay Villa Soomaaliya ku yaraatay, talada iyo hoggaaminta dalka ha iska wareejiyaan.

R/ wasaaraha Itoobiya iyo safiirka Itoobiya u fadhiya Qaramada Midoobay (QM) ayaa twitterkiisa ku faafiyay in Itoobiya ay ku helayso marin-badeed  (access to the sea) xoog ama xeelad middii ay rabto ha noqotee iyo gor-gortan la’aan iyo jaanis aysan mar dambe heli doonin.

Siyaasadda arrimaha dibadda ee dal lagu hago waa in ay tahay mid cad ee qeexan ama  midabyo isbedela aan lahayn, jir-jiroolanimo (chameleonic) aysan ka muuqan ama aysan noqon mid la jaan-qaada hadba damaca iyo rabitaanka madaxda  markaas talada dalka haysa, waa in runtii ay ahaato siyaasadda arrimaha dibadda mid mowqif cad leh  ee joogto ah (clear-cut and constant foreign policy) aan isbedel iyo ha yaacdo aan ahayn (diplomatic inconsistencies).

Bayaanka “ Ankara Declaration” waa mid mugdi badan uu ku daboolan yahay, waana xad-gudub lid ah qaranimada iyo madax-bannaanida dalka.

Marka si fiican loo turxaan bixiyo ama mugdiga ku jira nuxurka bayaanka “Ankara Declaration” bannaanka la keeno, waxaa kuu muuqanaysa in bayaanka yahay mid dowladda Turkiye ay gadaal ka riixayso kana tarjumaaya danaha gurracan iyo siyaasad joqoraafiyeedka (geo-polics) dowladda Turkiye ay ka rabto geeska Afrika ama in galaangal siyaasadeed iyo nufuud ay ku yeelato wadamada bariga Afrika.

Ugu dambayn, madaxda Soomaalida waa in lagu wargeliyo in difaaca qaranimada iyo madax bannaanida dalka in aysan galin saaxiibtinimo, muslinimo, iyo walaaltinimo ama jadwalka siyasadda ee dowladaha caalamka ku dhaqmaan ku jirin wax ka baxsan danahooda gaarka ah.

FG: Haboowga diblomaasiyadeed iyo siyaasadda ku dhisan malinba meel u yaaca (diplomatic inconsistencies) waa billoowga burburka dowladnimada Soomaaliyeed ee fadlan ha laga waantoobo, waa iga talo.

Avv. Khaliif M. Ducaale